На основу чланова 16, 24. и 38. Покрајинске скупштинске одлуке о покрајинској управи („Службени лист АПВ“, бр. 37/14, 54/14-други пропис, 37/16, 29/17, 24/19, 66/20, 38/21 и 22/25) а у вези са Покрајинском скупштинском одлуком о буџету Аутономне покрајине Војводине за 2025. годину („Службени лист АПВ”, бр. 57/24 и 38/25-ребаланс) и Закључком Покрајинске владе бр.000461993 2025 09413 000 000 060 070 04 012 од дана 19.02.2025. године, Покрајински секретаријат за регионални развој, међурегионалну сарадњу и локалну самоуправу, дана 12.09.2025. године, расписује:

**II ЈАВНИ ПОЗИВ**

**ЈЕДИНИЦАМА ЛОКАЛНЕ САМОУПРАВЕ СА ПОДРУЧЈА АП ВОЈВОДИНЕ ЗА ПРИЈАВУ ПРОЈЕКАТА ЗА ФИНАНСИРАЊЕ ИЗРАДЕ ТЕХНИЧКЕ ДОКУМЕНТАЦИЈЕ**

**I ПРЕДМЕТ И ЦИЉ**

Предмет II Јавног позива јединицама локалне самоуправе са подручја АП Војводине за пријаву пројекта за финансирање израде техничке документације (у даљем тексту: Позив) је финансирање израде техничке документације за потребе јединица локалних самоуправа са подручја АП Војводине.

Циљ овог Позива је подршка процесу реализације развојних приоритета у области локалног економског развоја и координацијe свих нивоа власти у јачању институционалног оквира за друштвено-економски развој јединица локалних самоуправа са подручја АП Војводине.

**II ИЗНОС СРЕДСТАВА**

Средства опредељена за овај Позив, обезбеђена су Покрајинском скупштинском одлуком о буџету АП Војводине за 2025. годину („Службени лист АПВ“, бр. 57/24 и 38/25-ребаланс) у члану 11, Раздео 11 – Покрајински секретаријат за регионални развој, међурегионалну сарадњу и локалну самоуправу – Програм 1505 - Регионални развој – Програмска активност 1001 – Стручна, финансијска и административна подршка мерама у пројектима у области регионалног развоја – Економска класификација 511 – Зграде и грађевински објекти.

**III НАМЕНА СРЕДСТАВА**

Опредељена средства намењена су за финансирање израде техничке документације за развој, унапређење и модернизацију локалне пословне и друштвене инфраструктуре.

**IV ПРАВО УЧЕШЋА**

Право учешћа на Позиву имају јединице локалне самоуправе са подручја АП Војводине (у даљем тексту: Подносилац пријаве).

Подносилац пријаве може аплицирати са више пријава.

**V УСЛОВИ ЗА УЧЕШЋЕ**

Услови за финансирање пројеката по Позиву су:

* да је реализација пројекта у складу са циљем и наменом Позива,
* да је пројекат у складу са планским документима Подносиоца пријаве,
* да Подносилац пријаве достави документацију прописану Позивом,
* да Подносилац пријаве нема неизмирених обавеза према Покрајинском секретаријату за регионални развој, међурегионалну сарадњу и локалну самоуправу, по основу раније потписаних уговора, чији је рок за реализацију истекао,
* да се против овлашћеног лица за подношење пријаве не води кривични поступак.

**VI КРИТЕРИЈУМИ ЗА ОЦЕНУ ПРОЈЕКАТА**

Критеријуми за оцену пројеката су следећи:

* Развијеност јединица локалне самоуправе према Уредби о утврђивању јединствене листе развијености региона и јединица локалне самоуправе за 2014. годину (“Сл. гласник РС”, бр. 104/2014)
* Финансирање израде техничке документације од стране Покрајинског секретаријата у периоду од претходне 2 (две) године
* Очекивани ефекти који се постижу реализацијом пројекта:
  + Утицај на унапређење инфраструктурне доступности, квалитета јавних услуга, иновација и одрживог развоја локалне заједнице,
  + Утицај на побољшање животног стандарда, предвиђање будућих потреба и подстицај нових инвестиција
* Обезбеђена средства за извођење радова пројекта за чију техничку документацију конкурише јединица локалне самоуправе.

**VII ДОКУМЕНТАЦИЈА**

Подносилац пријаве је у обавези да достави следећу документацију:

1. уредно попуњен, оверен и потписан од стране овлашћеног лица образац пријаве предлога пројекта;
2. мишљење надлежног органа Подносиоца пријаве за послове урбанизма и просторног планирања да постоји плански основ за планирани пројекат;
3. информацију о постојећој техничкој документацији, уколико се аплицира за наредну фазу израде, у ком случају Покрајински секретаријат задржава право да од Подносиоца пријаве, према потреби о томе затражи додатну документацију и информације;
4. да Подносилац пријаве достави детаљно описан пројектни задатак за израду техничке документације;
5. изјаву Подносиоца пријаве да нема неизмирених обавеза према Покрајинском секретаријату, по основу раније потписаних уговора, чији је рок за реализацију истекао (Образац 1 - налази се на сајту Секретаријата);
6. изјаву да се против лица овлашћеног за подношење пријаве не води кривични поступак (Образац 2 - налази се на сајту Секретаријата);
7. одлуку о буџету јединице локалне самоуправе (уколико у одлуци постоје планирана средства за извођење радова пројекта за чију документацију јединица локалне самоуправе конкурише);

8. целокупну документацију од тачке 1 – 7 скенирану на УСБ-у.

Задржава се право да се од Подносиоца пријаве затражи и додатна документација.

**Недопуштене пријаве** (пријаве поднете од стране неовлашћених лица и субјеката који нису предвиђени Позивом, односно оне које се не односе на Позивом предвиђене намене, пријаве послате факсом или електронском поштом, пријаве које нису поднете на одговарајућем обрасцу и пријаве попуњене графитном оловком), **непотпуне и неразумљиве пријаве** (пријаве уз које нису приложени сви потребни документи, пријаве које су непотписане и са непопуњеним рубрикама) **неће бити разматране.**

**VIII РОК И НАЧИН ПОДНОШЕЊА ПРИЈАВЕ**

**Позив је отворен до 1. октобра 2025. године.**

Позив се објављује у „Службеном листу Аутономне покрајине Војводине“, у дневним новинама „Дневник“, као и на интернет страници Покрајинског секретаријата.

Пријава са обавезном документацијом доставља се у писаном облику, у запечаћеној коверти, заштићеној од оштећења која могу настати у транспорту. Пријаве се достављају поштом или предајом на Писарницу покрајинских органа управе, на доле назначену адресу:

**Покрајински секретаријат за регионални развој,**

**међурегионалну сарадњу и локалну самоуправу,**

**Булевар Михајла Пупина 16,**

**21000 Нови Сад**

**Пријава на јавни позив**

Покрајинског секретаријата за регионални развој,

међурегионалну сарадњу и локалну самоуправу

II J A В Н И П О З И В

**ЈЕДИНИЦАМА ЛОКАЛНЕ САМОУПРАВЕ СА ПОДРУЧЈА АП ВОЈВОДИНЕ ЗА ПРИЈАВУ ПРОЈЕКАТА ЗА ФИНАНСИРАЊЕ ИЗРАДЕ ТЕХНИЧКЕ ДОКУМЕНТАЦИЈЕ**

Општина/град подносилац пријаве

Адреса подносиоца пријаве

**НЕ ОТВАРАТИ**

Целокупна документација се доставља и у електронској форми на УСБ-у, који мора бити приложен у коверти са физичким документима, као део обавезне документације.

Пријаве послате на други начин (нпр. факсом, електронском поштом или директно у просторије Секретаријата) или испоручене на другу адресу неће бити узете у разматрање.

**IX ИЗБОР ПРОЈЕКАТА**

Покрајински секретар за регионални развој, међурегионалну сарадњу и локалну самоуправу решењем образује комисију за оцену пријава (у даљем тексту: Комисија). Комисија врши преглед и oцену пристиглих пријава, формира ранг листу на основу бодовања и саставља записник.

Покрајински секретар на основу записника и ранг листе Комисије доноси Одлуку о избору пројеката која је коначна.

Одлука о избору пројеката објављује се на званичној интернет адреси Покрајинског секретаријата.

Након објављивања Одлуке о избору пројеката, Покрајински секретаријат и Корисник средстава ће закључити уговор којим се регулишу међусобна права и обавезе уговорних страна.

Покрајински секретаријат ће финансирати израду техничке документације у складу са законом којим се уређују јавне набавке.

**Х ДОДАТНЕ ИНФОРМАЦИЈЕ**

Све додатне информације у вези са Позивом могу се добити у Покрајинском секретаријату за регионални развој, међурегионалну сарадњу и локалну самоуправу путем електронске поште на имејл адресе: [оlga.knezevic@vojvodina.gov.rs](mailto:оlga.knezevic@vojvodina.gov.rs), [teodora.djedovac@vojvodina.gov.rs](mailto:teodora.djedovac@vojvodina.gov.rs) и ivana.lolic@vojvodina.gov.rs.

|  |
| --- |
| Покрајински секретар |
|  |
| Александар Софић |
|  |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
|  |
|  |